ប្រាក់​ឈ្នួល​អប្បបរមា​ក្នុង​ឧស្សាហ​កម្ម​កាត់​ដេរ​​នឹង​ត្រូវ​បាន​ដំឡើង​ដល់​១៨២​ដុល្លារ​អាមេរិក​នៅ​ឆ្នាំ​២០១៩​ 
មិន​ខុស​ពី​ឆ្នាំ​មុន​ ​លោក​នាយករដ្ឋមន្ត្រី​ ​ហ៊ុន សែន​ ​បាន​បន្ត​អន្តរាគមន៍​ក្នុង​ឧស្សាហកម្ម​កាត់​ដេរ​ ​ដោយ​លោក​បាន​ផ្ដល់​ឲ្យ​កម្មករ​ចំនួន​៥ដុល្លារ​ បន្ថែម​លើ​ប្រាក់​ឈ្នួល​ ដែល​សម្រេច​ដោយ​ក្រុមប្រឹក្សា​ការ​ងារ​ ដែល​បាន​បោះឆ្នោត​យក​តួលេខ​ចំនួន​១៧៧ដុល្លារ​ ជា​តួលេខ​សម្រាប់​ប្រាក់​ឈ្នួល​ថ្មី​ក្នុង​ឧស្ស
ភ្នំពេញ — នៅថ្ងៃសុក្រនេះ គណៈកម្មការប្រឹក្សាការងារ (Labor Advisory Commission) ដែលមានភាគីនិយោជក សហជីព និងរដ្ឋាភិបាល បានបោះឆ្នោតកំណត់យកប្រាក់ឈ្នួលអប្បបរមាចំនួន១៧៧ដុល្លារ និងដោយមានការបន្ថែមពីភាគីរដ្ឋាភិបាលចំនួន៥ដុល្លារ ដែលធ្វើឲ្យប្រាក់ឈ្នួលអប្បបរមាសម្រាប់កម្មករកាត់ដេរសំលៀកបំពាក់និងស្បែកជើង កើនដល់ចំនួន១៨២ដុល្លារក្នុងមួយខែចាប់ពីឆ្នាំ២០១៩។ ការបោះឆ្នោតកំណត់យកប្រាក់ឈ្នួលនេះ កើតមានឡើង ក្រោយពីមានការពិភាក្សារវាងភាគីសហជីព និយោជក និងរដ្ឋាភិបាលអស់រយៈពេលជាច្រើនសប្ដាហ៍ គិតចាប់ពីតាំងដើមខែកញ្ញា ឆ្នាំ២០១៨នេះ។ ក្រោយការបោះឆ្នោតសម្រេចយកប្រាក់ឈ្នួលអប្បបរមាចំនួន១៨២ដុល្លារនោះមក លោក អ៊ិត សំហេង រដ្ឋមន្ត្រីក្រសួងការងារនិងបណ្ដុះបណ្ដាលវិជ្ជាជីវៈ បានប្រកាសប្រាប់ភាគីពាក់ព័ន្ធ ដែលចូលរួមក្នុងការបោះឆ្នោតនោះថា៖ «ប្រាក់ឈ្នួលអប្បបរមារបស់បងប្អូនកម្មករនិយោជិត ផ្នែកកាត់ដេរសំលៀកបំពាក់ និងស្បែកជើងឆ្នាំ២០១៩ គឺ១៨២ដុល្លារសហរដ្ឋអាមេរិក»។ រដ្ឋមន្ត្រីក្រសួងការងាររូបនេះបញ្ជាក់ទៀតថា រដ្ឋាភិបាលនឹងអនុវត្តប្រកាសថ្មីមួយដែលនឹងបើកប្រាក់ឈ្នួលដល់កម្មករពីរដងក្នុងមួយខែផងដែរ។ លោកថ្លែងថា៖ «ហើយក្រៅពីបញ្ហា ក្រៅពីប្រាក់ឈ្នួលអប្បបរមា និងអត្ថប្រយោជន៍ដែលមាន គឺយើងក៏បានចេញរួចហើយ នូវប្រកាសស្ដីពីការបើកប្រាក់ឈ្នួល ពីរដងក្នុងមួយខែ អ៊ីចឹងសុំស្នើថា យើងនឹងអនុវត្តន៍ឲ្យបានហ្មត់ចត់នូវប្រកាសនេះ»។ លោក អ៊ិត សំហេង ក៏បានអំពាវនាវដល់ភាគីពាក់ព័ន្ធក្នុងឧស្សាហកម្មកាត់ដេរ រួមមានម្ចាស់ផ្ទះជួលកុំដំឡើងថ្លៃជួលផ្ទះ ហើយម្ចាស់អាជីវកម្មនៅទីផ្សារ គួររក្សាតម្លៃទំនិញឲ្យនៅដដែល។ លោក អាត់ ធន់ ប្រធានសហភាពការងារកម្ពុជាមានប្រសាសន៍ថា ប្រាក់ឈ្នួលអប្បបរមាថ្មីដែលត្រូវបានដំឡើងនេះ ជាការសម្រួលបន្ថែមទៀតដល់កម្មករ បើទោះជាវានៅតែមិនទាន់អាចឆ្លើយតបទៅនឹងការចង់បានរបស់តំណាងកម្មករក៏ដោយ។ លោកក៏បានបង្ហាញការបារម្ភចំពោះការកើនឡើងថ្លៃទំនិញលើទីផ្សារផងដែរ។ «ទោះបីជាប្រាក់ឈ្នួលឡើងប៉ុណ្ណេះ ឬក៏ឡើងទាបជាងនេះ ខ្ញុំគិតថាក៏នៅតែសមរម្យ ប៉ុន្តែបើអតិផរណាទីផ្សារតម្លៃទំនិញវាចេះតែខ្ពស់ ទោះបីជាឡើងខ្ពស់ជាងហ្នឹង ក៏នៅពិបាក។ អ៊ីចឹង យើងគិតថា រដ្ឋាភិបាលក៏ដូចជា អ្នកពាក់ព័ន្ធគួរតែធ្វើរឿងពីរ។ ទីមួយ គឺធានានូវអតិផរណា ទើបអាចប្រាក់ឈ្នួលវាអត់ឡើងជារៀងរាល់ឆ្នាំលឿនអ៊ីចឹង។ ទីពីរគឺធ្វើម៉េច ត្រូវកាត់បន្ថយការចំណាយមិនចាំបាច់មួយចំនួនរបស់ខាងអ្នកវិនិយោគ ឬក៏ការចំណាយមួយចំនួនដែលប៉ះពាល់ដល់កម្មករ»។ លោក អាត់ ធន់ និយាយបន្ថែមថា ខាងសហជីពបានស្នើតួលេខ១៨២និង១៨៩ដុល្លារអាមេរិក សម្រាប់ការកំណត់ប្រាក់ឈ្នួលថ្មីនេះ តែមិនទទួលបានការគាំទ្រច្រើនពីភាគីពាក់ព័ន្ធ ហើយចុងក្រោយនេះគឺក្រុមប្រឹក្សាការងារបានកំណត់យកចំនួន ១៧៧ដុល្លារ និង១៨២ដុល្លារ ដើម្បីធ្វើការបោះឆ្នោតសម្រេច។ មុនឆ្នាំ២០១៣ ប្រាក់ឈ្នួលអប្បបរមារបស់កម្មកររោងចក្រ មានចំនួន១០០ដុល្លារអាមេរិក ប៉ុន្តែប្រាក់ឈ្នួលបានកើនឡើង បន្ទាប់ពីមានការធ្វើបាតុកម្មទាំងហិង្សា និងអហិង្សា ជាបន្តបន្ទាប់។ កាលពីដើមឆ្នាំ២០១៤កន្លងទៅ បាតុកម្មទាមទារការដំឡើងប្រាក់ឈ្នួលអហិង្សាដែលប្រែក្លាយជាហិង្សាមួយក្បែរផ្លូវវេងស្រេង ត្រូវបានបង្ក្រាបដោយកម្លាំងកងទ័ព៩១១ដែលជិតដិតនឹងលោកនាយករដ្ឋមន្ត្រី ហ៊ុន សែន ដោយបណ្ដាលឱ្យកម្មករយ៉ាងហោចណាស់៥នាក់ស្លាប់ និងរងរបួសជាច្រើននាក់ផ្សេងទៀត។ ក្រោយពីការចរចានៅឆ្នាំ២០១៤ និង២០១៥ ប្រាក់ឈ្នួលអប្បបរមារបស់កម្មករត្រូវបានដំឡើងមួយកម្រិតទៀត គឺពី១២៨ដុល្លារដល់១៤០ដុល្លារ ប៉ុន្តែកម្មករនៅតែបន្តចាយវាយត្បិតត្បៀត តាមរយៈការបរិភោគអាហារគ្មានជីវជាតិគ្រប់គ្រាន់ និងការប្រើប្រាស់មធ្យោបាយដឹកជញ្ជូនហួសចំណុះ ដែលជារឿយៗបណ្ដាលឲ្យមានគ្រោះថ្នាក់ និងស្លាប់បាត់បង់ជីវិត។ លោក អ៊ិត សំហេង រដ្ឋមន្ត្រីក្រសួងការងារបានប្រាប់ក្រុមអ្នកសារព័ត៌មានថា រដ្ឋាភិបាលកម្ពុជាកំពុងសិក្សារកវិធីដែលអាចផ្ដល់ការធ្វើដំណើរឲ្យមានសុវត្ថិភាពជាងមុនដល់កម្មករ និងកំពុងគិតគូរអំពីការសង់លំនៅដ្ឋាននៅក្បែររោងចក្រ។ លោកអះអាងថា រដ្ឋាភិបាល ក៏កំពុងរកដំណោះស្រាយក្នុងការផ្ដល់សេវាសុខាភិបាលឲ្យបានប្រសើរជាងមុន និងសិក្សាខាងផ្នែកវេជ្ជសាស្ត្រដើម្បីកាត់បន្ថយការដួលសន្លប់របស់កម្មករក្នុងរោងចក្រ។ នៅក្រោយការបោះឆ្នោតកំណត់ប្រាក់ឈ្នួលអប្បបរមាថ្មីនោះ តំណាងភាគីនិយោជកក៏បានលើកពីបញ្ហាប្រឈម ពាក់ព័ន្ធនឹងការចំណាយមួយចំនួនដែលនៅខ្ពស់ជាងប្រទេសក្បែរខាងក្នុងនោះមានប្រទេសវៀតណាមជាដើម។ លោក កាំង មុនីកា អគ្គលេខាធិការរងសមាគមរោងចក្រកាត់ដេរនៅកម្ពុជា ហៅកាត់ថា (GMAC) បានប្រាប់អ្នកកាសែតថា៖ «បើប្រៀបធៀបទៅក្នុងប្រទេសក្នុងតំបន់នេះ ជាមួយនឹងប្រទេសវៀតណាម យើងថ្លៃជាងគេ ថ្លៃដឹកជញ្ជូន ថ្លៃlogistics ហ្នឹង យើងថ្លៃជាងគេ ប៉ុន្តែអ្វីដែលជាក្តីសង្ឃឹមរបស់យើងគឺថា ថ្មីៗនេះ រាជរដ្ឋាភិបាល ក៏បានកំពុងតែធ្វើសេចក្ដីព្រាងគោលនយោបាយយុទ្ធសាស្ត្រសម្រាប់វិស័យកាត់ដេរ និងផលិតស្បែកជើងរបស់យើងដែរ។ ហើយតាមខ្ញុំដឹងគឺការផ្ដោតទៅលើប្រព័ន្ធlogisticsនេះក៏ជាបញ្ហាមួយ ដែលរដ្ឋាភិបាលនឹងព្យាយាមធ្វើការកែលំអដែរ។ ហើយយើងសង្ឃឹមថា បន្ទាប់ពីគោលនយោបាយហ្នឹងដាក់ចេញទៅ យើងហ្នឹងពិនិត្យមើលឃើញនៃការលម្អខ្លះៗនៅក្នុងផ្នែកនេះ»។ លោក កាំង មុនីកា បញ្ជាក់បន្ថែមថា ប្រាក់ឈ្នួលដែលទើបត្រូវបានដំឡើងថ្មីនេះ នឹងធ្វើឲ្យកម្ពុជាក្លាយជាប្រទេស ដែលមានប្រាក់ឈ្នួលសម្រាប់កម្មករក្នុងឧស្សាហកម្មកាត់ដេរខ្ពស់បំផុត ធៀបនឹងប្រាក់ឈ្នួលកម្មកររបស់វៀតណាមនៅក្នុងតំបន់ដែលមានប្រាក់ឈ្នួលខ្ពស់ជាងគេក្នុងប្រទេសនេះ ពោលគឺមានចំនួនប្រមាណ១៨២ដុល្លារនេះដែរ។ តំណាងនិយោជករូបនេះ លើកឡើងបន្តថា ជាមួយការដំឡើងនៃប្រាក់ឈ្នួលនេះ រដ្ឋាភិបាលក៏បានជួយសម្របសម្រួលបន្ធូរបន្ថយថ្លៃអគ្គិសនី តាមការស្នើសុំរបស់ភាគីនិយោជក។ ប៉ុន្តែ លោកថា កម្ពុជាត្រូវផ្ដោតលើការពង្រឹងប្រសិទ្ធភាព និងផលិតភាពការងារ ក៏ដូចជាការកែសម្រួលបរិយាកាសវិនិយោគបន្ថែមទៀត នៅឆ្នាំ២០១៩ខាងមុខនេះ។ ឧស្សាហកម្មកាត់ដេរកម្ពុជាបានផ្ដល់ការងារដល់ប្រជាពលរដ្ឋខ្មែរជាង៧០០០០០នាក់ដែលភាគច្រើនជាស្ត្រី។ យោងតាមតួលេខចុងក្រោយរបស់សមាគមរោងចក្រកាត់ដេរនៅកម្ពុជា កម្ពុជាបាននាំចេញសំលៀកបំពាក់ទៅបរទេសគិតជាទឹកប្រាក់ប្រមាណ៨១០០លានដុល្លារអាមេរិក គឺកើនប្រមាណ៩ភាគរយធៀបនឹងឆ្នាំ២០១៦។ ទីផ្សារអឺរ៉ុបបានស្រូបយក៤៥ភាគរយនៃទំនិញកាត់ដេរដែលត្រូវបាននាំចេញកាលពីឆ្នាំ២០១៧កន្លងទៅ៕